חברות וחברים יקרים, 
מיתון כלכלי ואתיקה

המיתון הכלכלי הכבד בו שרוי המשק מכביד מאד על פרנסתם של חברים רבים. מדי שנה מצטרפים לשורותינו אלפי חברים חדשים שמבקשים למצוא פרנסה להם ולמשפחותיהם. במצב הכלכלי שנוצר גדל הפיתוי להשיג לקוחות גם במחיר של אי הקפדה על כללי האתיקה ועל יחסי החברות בין עורכי הדין. כך, למשל, מגיעות תלונות על חברים ה"מפתים" את לקוחותיהם של חברים אחרים להעביר את הטיפול בענינם אליהם. ביטולו של כלל 27 לכללי האתיקה מאפשר ללקוחות מעבר קל מעורך דין אחד לאחר – אף ללא תשלום שכר טרחה המגיע לעורך הדין הראשון.

תלונות מגיעות על נכונותם של פרקליטים לנקוט בתכסיסנות שאינה תואמת את כללי האתיקה, והכל כדי "להרשים" את הלקוח. הלחץ לפרנסה גם גורם לעורכי דין שונים להתבטא בצורה קיצונית כלפי חבריהם וכלפי בית המשפט, תוך שהם דוחקים הצידה כללי נימוס אלמנטריים.

עורכי הדין אינם נאבקים כיום על הקצפת, אלא על הלחם והחמאה. לא ניתן להתעלם מהנסיבות הכלכליות והחברתיות שבהן מצוי המשק בכלל, ומקצוענו המוצף בפרט. אולם, גם בתקופה כל כך קשה צריך לזכור ששמירה על כללי האתיקה אינה רק בבחינת הכרח לשמירת מעמדו של המקצוע ושמירת עניינו של הציבור, אלא גם שמירה על עצמנו ועל האינטרסים שלנו. פגיעה בעורך דין אחר לצורכי "פרנסה" היא רווח קצר מועד בלבד; לא יעבור זמן רב עד שגם עורך הדין ה"פוגע" יזכה להתנהגות דומה מצד פרקליט אחר. התבטאויות פוגעות בחברים למקצוע ובבית המשפט אינם מועילים כלל לעניינו של הלקוח ומביאים לפיחות במעמדו של עורך הדין ובמקצועיותו. שימוש בתכסיסנות בלתי אתית שומט את הקרקע תחת רגלינו ומעמדנו, שכן ללא כללי משחק – לא ניתן לעשות שימוש נכון ומקצועי בהשכלתנו, ידיעותנו ומקצועיותנו.

בואו נעשה כל מאמץ כדי לשמור על האתיקה גם בתקופה כל כך קשה. נעשה כן למען הציבור, אך גם למעננו ולמען שמירת מטה לחמנו.

שלכם,

אלקס הרטמן, עו"ד

יו"ר ועדת האתיקה הארצית

דבר העורכת
התבטאות עורכי דין בבית המשפט וכלפי חברים למקצוע
בגיליון הקודם כתבתי על החלת כללי המשמעת על חייו הפרטיים של עורך הדין והבאתי כדוגמא את פס"ד בעניין שפטל (על"ע 1734/00 הועד המחוזי נ' עו"ד שפטל) שעסק בהתבטאות פוליטית של עורך דין בחייו הפרטיים. כעת אני מבקשת לעסוק בהתבטאויות של עורכי דין בחייהם המקצועיים – כלפי חברים למקצוע ובבית המשפט.  

עורך הדין נדרש לשמור על לשון מאופקת, שיש בה כדי לשמור על כבוד האומר, על כבוד מי שהדברים נאמרו כלפיו ועל כבוד מקצוע עריכת הדין. הדרישה אינה לנהוג כמלאכי השרת אלא בלשון סבירה וכשרה בקרב עורכי דין. "והלשון צריך שתהא לשון פרקליטים סבירה, ולא לשון השוק, שהרי בכך יתרון הפרקליט המתכתב והמתדיין על יתרון אדם מן השוק הרב את ריבו; שמהראשון נדרשים יתר אחריות, יתר מדינות ויתר שיקול הלשון מאלה הנדרשים מהאחרון." (על"ע 10/81 הועד המחוזי נ' פלוני, פ"ד לו (3) 379). 
הטענה המועלית תדיר כנגד הדרישה לנהוג בסגנון ושפה הולמים היא זכותו של עורך הדין לחופש הביטוי. בהתנגשות הנוצרת כאן יש צורך באיזון. נוסחת האיזון הובאה בעניין שפטל שם אמרה כבוד השופטת נאור: " האיזון בין שני ערכים אלו – חופש הביטוי מחד, והשמירה על כבוד המקצוע וטוהרו מאידך – נגזר ממידת הקרבה או הריחוק של הדברים שבוטאו למקצוע עריכת הדין. כשאנו נמצאים ב'גרעין הקשה' של העיסוק במקצוע עריכת הדין – כגון הופעות בבתי משפט – על עורך הדין לנהוג באיפוק ובנימוס ואין הוא יכול לקרוא דרור ללשונו. ככל שאנו מתרחקים מ'הגרעין הקשה' של מקצוע עריכת הדין והפעולות הכרוכות בו ובוחנים את אופן ההתבטאות של עורך הדין במישורים אחרים של חייו, כך המשקל היחסי של חופש הביטוי הולך ועולה." (פיסקה 27). 

בעניין שפטל  דובר בהתבטאות "פרטית" בעניינים פוליטיים לכן ניתן משקל רב לחופש הביטוי ונקבע שאין בכך משום עבירה אתית של התנהגות בלתי הולמת. מקרה אחר המצוי ב'גרעין הקשה' של העיסוק בעריכת דין היא התבטאות הנוגעת לבתי המשפט. בעל"ע  8838/00 עו"ד ניר נ' הועד המחוזי, נסובה הרשעתו של עורך דין ניר על דברים שכתב בירחון "אוטו". הכתבה כללה ביטויים שונים כלפי בתי המשפט לתעבורה כגון: "אפשר להניח בודאות גמורה כי בית המשפט לא יקבל את טענותיך, כי הרי הנדחה להוכחות הוא חלק מהקנוניה המשותפת של בתי המשפט לתעבורה והמשטרה…" בית המשפט העליון התייחס בחומרה רבה לדברים אלו המאשימים את השופטים בקנוניה. בפסק הדין נאמר: "… מה שהמערער כתב בכתבה, מרחיק לכת הרבה מעבר לביקורת לגיטימית, עניינית וקונסטרוקטיבית והרבה מעבר להתבטאות בלתי מנומסת, בלתי מקובלת ובלתי הולמת את יחס הכבוד שעורך דין מחויב בו כלפי בית המשפט.
האמירות הנכללות בכתבה הן בוטות ופוגעות בנכס החשוב ביותר של המערכת השיפוטית שהוא אמון הציבור. הן פוגעות בתדמיתם של השופטים, ביושרם, הגינותם, טוהר מידותיהם ושיקוליהם. לא יכול להיות ספק בכך שפגיעה כזו הנעשית על ידי עורך דין, מהווה עבירה על כללי האתיקה המקצועית." (פיסקאות 6- 7 לפסק דינה של כבוד השופטת שטרסברג-כהן).
מקרה נוסף המצוי אף הוא ב'גרעין הקשה' של העיסוק בעריכת דין היא התבטאות כלפי חבר למקצוע. בבד"מ (י-ם) 4/78 הועד המחוזי נ' פלוני, פדי"ם ב בע' 17 הורשע עורך דין שבכתב תשובה לכתב הגנה כתב: "בית הדין יתבקש למנוע מבא כוח הנתבעים מלהמשיך בשיטתו לקשקש דבר שיחסוך התדיינות מרובה." בעל"ע 9/89 עו"ד יובל נ' הועד המחוזי, פ"ד מד (1) 705 הורשע עורך דין שבמכתב לבא כוח הצד שכנגד כתב: "אתה שקרת במצח נחושה ובנוכחות עדים." בית המשפט העליון הסביר שגם בהנחה שהיה יסוד לטענה שנכתבה די היה שיכתוב "שלא אמר לו אמת או התבטאות דומה, ללא שייחס לו התנהגות "במצח נחושה", תוספת שלא היה בה, אלא רצון וכוונה לייחס למתלונן סגולה נלוזה, להעליב את המתלונן ולפגוע בו."
הדרישה ללשון מאופקת אינה באה למנוע מעורך הדין להעלות טענות לגיטימיות שיש לו, אך עליו לעשות זאת באופן ההולם את מקצוע עריכת הדין.

                                                                                                                 בברכת חברים,

                                                                                                         ד"ר לימור זר-גוטמן, עו"ד

שיתוף לקוח בשכר טרחה הנפסק על-ידי בית המשפט וההוצאה לפועל
עובדות:

לקוח פנה אל עורך הדין בבקשה לשנות את הסכם ההתקשרות בנוגע לשכר הטרחה שאמור להתקבל מתיקי בית המשפט והוצאה לפועל. תיקים אותם מנהל עורך הדין עבור הלקוח כנגד חייבים החייבים כספים ללקוח. במסגרת התקשרות הקיימת עורך הדין אינו מקבל כל שכר טרחה שהוא מראש, אף לא מהלקוח, אלא על בסיס הכספים הנגבים בפועל מהחייבים של אותו לקוח. כך שבכל תיק שבו הצליח עורך הדין לגבות כספים הועבר שכר הטרחה הפסוק (בבימ"ש ובהוצל"פ) אליו בעוד שמלוא סכומי הקרנות (לרבות הצמדה וריבית) וההוצאות הועברו כמובן ללקוח – הזוכה.

הלקוח מבקש לשנות את ההתקשרות הקיימת ולחייב את עורך הדין להעביר לזכותו גם חלק משכר הטרחה שיגבה על ידנו מהחייבים (בעוד שלא יחול כל שינוי בתנאים האחרים, לרבות אי תשלום שכר טרחה כלשהו על-ידי הלקוח לעורך הדין).

שאילתא:

האם יש בשינוי המוצע משום שתוף אסור בשכר טרחה בין הלקוח שאיננו עורך דין לבין עורך הדין. פעולה האסורה לפי סעיף 58 לחוק לשכת עורכי הדין, תשכ"א – 1961.
החלטה:

שכר טרחה שנפסק על-ידי בית המשפט או ההוצאה לפועל, נפסק לטובת הלקוח ולא לעורך הדין. שכר טרחה זה שייך ללקוח, אלא אם הוסכם אחרת. ולכן ממילא אין נפקות לאיסור על שיתוף בשכר הטרחה עם מי שאינו עורך דין לעניין הנדון. (החלטה מספר: את92/01)
אימות מסמכים ופרוטוקולים מטעם בנקים
עובדות:
במסגרת ייצוג לקוחות מסחריים ובעיקר תאגידים, נדרשים עורכי הדין, מפעם לפעם, לאשר או לאמת פרוטוקולים ומסמכים אחרים בנוסח המוכתב להם על-ידי הבנקים, וזאת על מנת לאפשר ללקוחות אלו לנהל עסקיהם בבנק.

אימות או אישור מסמכים אלו, בנוסחם כאמור, מטילים על עורך הדין משימות שאינן באפשרותו או בידיעתו כגון: אישור נכונות מסמכים שלא הוצגו להם, אישור קיום אסיפות בתאגידים בהן לא נכחו, אישור שהחלטות התקבלו "עפ"י כל דין", אישור בדבר מצב ספרי העסק, אישור בדבר עריכת מרשמים שונים וכדומה.

שאילתא:

כיצד על עורך הדין לנהוג במצבים אלו כדי להימנע מעבירה על כללי האתיקה.
 החלטה:

עורך דין יאשר פרוטוקולים ויאמת מסמכים אך ורק מקום שהוא משוכנע שבידיו הכלים המאפשרים לפעול כך.

בקשת אזרח לעיין בתיק אישי של חבר לשכה
עובדות:
לועדת האתיקה שליד הועד המרכזי פנה אזרח בבקשה לעיין בתיקו האישי של עורך דין מסוים, אשר נודע לו, לדבריו, שהוגשו נגדו קובלנות. לטענתו, אותו עורך דין אמור להעיד בבית משפט בתביעה שהוא קשור אליה. 

החלטה:

אין לפונים מן הציבור זכות על פי דין לעיון בתיקם האישי של חברי הלשכה. (החלטה מספר: את22/02)

תלונות בהן לא תטפל ועדת האתיקה

1. כאשר הסכסוך בין הצדדים הינו אזרחי בטיבו ואין מקום, בטרם נקבעו ממצאים על ידי ערכאה מוסמכת, לנקוט בהליכים משמעתיים. למשל, תלונת לקוח על רשלנות מקצועית, לכאורה, של עורך הדין שייצג אותו.
2. תלונות הנוגעות למתמחים העוסקות בהתנהגות שבוצעה לפני רישומו כמתמחה. (החלטה מספר: את 40/01)
פיצויי פיטורין לעורך דין שכיר העוזב את מקום עבודתו

שאילתא:

1. מהי עמדת הלשכה, באופן כללי, בנושא תשלום פיצויי פיטורים לעורכי דין שכירים, העוזבים את מקום העבודה, שלא על רקע משמעתי ו/או פיטורים, דהיינו, בהסכמה הדדית?

2. האם הלשכה מקיימת ו/או מוכנה לקיים בוררות בעניין, על מנת למנוע התדיינות מבישה בביה"ד לעבודה?

החלטה:

לשאלה הראשונה: לשכת עורכי הדין ממליצה על מתן פיצויי פיטורין, גם במקרה שעורך הדין עזב מיוזמתו.

לשאלה השנייה: אם שני הצדדים מסכימים למינוי בורר, הלשכה תמנה בורר. (החלטה מספר: את63/01)
שמירה על חסיון דברים שהוחלפו במהלך ניהול משא ומתן לפשרה
עובדות:
1. בעקבות משא מתן שנוהל בין הצדדים העביר אחד מעורכי הדין לבית המשפט מידע אודות המשא ומתן המתנהל. וזאת ללא הסכמת הצד שכנגד ובא כוחו.

2. המשא ומתן בין הצדדים נוהל עם טוען רבני ועורך הדין מעביר מידע אודות המשא והמתן לידיעת בית המשפט או בית הדין. גם כאן ללא הסכמת הצד שכנד והטוען הרבני שלו.
3. אותה סיטואציה שלעיל, אך המדובר בטוען רבני שהעביר את המידע לבית הדין הרבני.
שאילתא:

לגבי כל אחת משלוש הסיטואציות: האם יש עבירה אתית של הפרת חסיון דברים שהוחלפו במהלך משא ומתן לפשרה?

החלטה:

לשאלה הראשונה: עורך דין שעשה כן עבר, לכאורה, עבירה על כללי האתיקה.


לשאלה השניה: הכלל חל גם כאשר עורך הדין מנהל משא ומתן עם טוען רבני.


לשאלה השלישית: טוען רבני אינו כפוף לדין המשמעתי של לשכת עורכי הדין. לכן ועדת האתיקה שליד הועד המרכזי אינה הגוף הנכון לענות בעניין זה. (החלטה מספר: את99/01)
הערת העורכת:

חסיון דברים שהוחלפו במהלך משא ומתן לפשרה קובע, כי כל עוד לא הסתיים המשא ומתן בהסכם, חסויות כל ההצהרות שנתנו הצדדים במסגרתו. מטרת החסיון היא לעודד צדדים לסכסוך לנסות ולהגיע לפשרה ולמנוע התדיינות בבית המשפט. חסיון זה מהווה הוראה של אי קבילות באשר הוא מונע קבלת מסמכים אלו כראייה. 

לפי הפסיקה תוכן המסמך הוא הקובע ולאו דווקא כותרתו. כך שגם אם לא צוין בכותרת המסמך "מבלי לפגוע בזכויות" עדיין יכול ותינתן הגנת החסיון למסמך. ראו: ע"א 172/98 סלע חברה לביטוח בע"מ נ' סולל בונה בע"מ ואח', פד" מז(1) 311, 333. מנגד, מסמך אינו הופך לחסוי רק משום שהוצג במהלך משא ומתן לפשרה.
העבירה האתית בגין הפרת החסיון נעוצה בכלל 2 לכללי לשכת עורכי הדין (אתיקה מקצועית), התשמ"ו – 1986. הכלל קובע כי עורך הדין "ייצג את לקוחו בנאמנות, במסירות, ללא מורא, תוך שמירה על הגינות, על כבוד המקצוע…"
הטרדה מינית
עובדות:
חמש מתמחות אשר עבדו עם המתמחה בפרקליטות הגישו נגדו תלונה על הטרדות מיניות. עיקר התלונות הן על התבטאויות פוגעות ומעליבות בהקשר המיני. התלונות נחקרו באגף החקירות בנציבות שירות המדינה. לטענת הממונה על התביעה והמשמעת, מחומר הראיות עולה חשד, לכאורה, לעבירות של הטרדה מינית. לאור זאת, הפסיק המתמחה את עבודתו בפרקליטות.

החלטה:

להעמיד את המתמחה לדין משמעתי. לא לקבל את המתמחה ללשכה כעת אלא לדון מחדש בבקשתו לקראת מועד ההסמכה הבא בעוד חצי שנה. (תיק מספר: את76/01)
איום בהגשת תלונה פלילית או בהגשת תלונה ללשכה
עובדות:

עורך דין הודיע לבא כוח הצד שכנגד שאם זה לא יתקן את כתב התביעה שהוגש נגד לקוחו, 

יגיש עורך הדין תלונה ללשכה.
שאילתא:

האם דברים אלו מהווים איום אסור מבחינת כללי האתיקה?

החלטה:

יש בדברי עורך הדין משום דבר איום הנוגד את כללי האתיקה. הועדה מפנה בהסכמה להחלטה שפורסמה בעט ואתיקה גליון מספר 11 (נובמבר 1990) שם איום בהגשת תלונה פלילית נגד הצד שכנגד הוליד קובלנה משמעתית נגד עורך הדין. ועדת האתיקה שליד ועד מחוז ת"א אמרה שם:
 "הועדה חוזרת ומזכירה כי איום מצד עורך דין, בשמו או בשם לקוחו, בהגשת תלונה פלילית, אפילו קיים בסיס וצורך בהגשתה, או איום בהגשת תלונה ללשכה, כשמדובר ביחסים בין עו"ד לעמיתו – מהווים עבירת משמעת, העלולה להוביל להגשת קובלנה לבית הדין, כפי שנעשה במקרה שהובא לעיל." (החלטה מספר: את10/02)

הערת העורכת:

המקרה הנדון עוסק באיום אסור כלפי חבר למקצוע, עבירה על כלל 26 לכללי לשכת עורכי הדין (אתיקה מקצועית) הדורש מעורך דין לגלות יחס חברי. המקרה שנדון בעט ואתיקה 11 עסק באיום אסור כלפי הצד שכנד, עבירה על כלל 24 לכללים האוסר על איומים כלפי הצד שכנגד. למרות המקור השונה לחיוב הדרישה היא אותה דרישה – אסור לאיים בהגשת תלונה פלילית או משמעתית. הפסיקה קבעה כי מותר לעורך הדין להפנות להוראות כל דין רלוונטי, ובכלל זה דיני העונשין, אך עליו לעשות זאת לא כאיום סמוי. 

האם יכול עורך דין של קבלן לייצג את הקבלן בהליכים כנגד רוכשי דירות
עובדות:

בגיליון מספר 1 פורסמה החלטת ועדת האתיקה שליד הועד המרכזי לפיה – עורך דין שערך הסכם מכר בין הקבלן לבין רוכשים שלפיו הוא המטפל גם ברישום זכויות הרוכשים, אינו רשאי לאחר מכן לייצג את הקבלן בהתדיינות עתידית עם הרוכשים בתביעותיהם של אלה בנושא ליקויי בנייה או תביעות כספיות וכיו"ב.

על החלטה זו הוגשה השגה.

החלטה:

ההשגה נידחת. החלטת הועדה הושארה ללא שינוי. (החלטה מספר את71/00, את101/01)
הערת העורכת:

נימוקי הועדה פורטו בגיליון מספר 1. מעבר לאמור שם ברצוני להוסיף כי ההחלטה נשענת על כלל 16 לכללי לשכת עורכי הדין (אתיקה מקצועי), התשמ"ו – 1986. כלל 16 אוסר על ייצוג נגד לקוח בעניין או בקשר לעניין שטיפל בו למען אותו לקוח או בעניין שיש לו זיקה של ממש למידע שקיבל עורך הדין מאותו לקוח או מטעמו. הביטוי "אותו עניין" פורש בפסיקה בצורה רחבה (על"ע 6/88 קובלר נ הוועד המחוזי, פ"ד מד (4) 329). במקרה זה, העניין הוא "הדירה" ולכן גם "בקשר לדירה" אסור הייצוג. זאת בהנחה שרוכש הדירה אכן נכנס לגדר "לקוח" של עורך הדין בעת שזה טיפל ברישום.  ראו: כללי לשכת עורכי הדין (ייצוג בעסקאות בדירות), תשל"ז – 1977.
פתיחת תיק הוצאה לפועל לאחר שהחייב מסר לעורך הדין שיקים דחויים לפירעון החוב

עובדות:

עורך הדין פתח כנגד המתלונן  תיק הוצאה לפועל לאחר ולמרות שקיבל שיקים דחויים על-פי פסק דין מוסכם שניתן בבית המשפט, בו ייצג עורך הדין את התובעת כנגד המתלונן. השקים הדחויים היוו כיסוי של מלוא פסק הדין למעט כמה מאות שקלים שהיוו את הפרשי השערוך.
שאילתא:

האם עורך הדין עבר עבירה אתית והאם יש מקום להעמידו לדין משמעתי?
החלטה:

על עוה"ד הפותח תיק הוצאה לפועל לציין כבר בעת פתיחתו סכום שהתקבל אצלו על חשבון החוב, גם מקום שנמסרו לו שיקים עתידיים לצורך הפירעון. בנסיבות העניין, סבורה ועדת האתיקה כי עורך הדין נהג באופן המהווה, לכאורה, עבירה משמעתית.

הועדה נתנה דעתה לכך שבדיון שהתקיים בפני יו"ר ההוצאה לפועל, תוקנו הדברים ובסופו של דבר שילם המתלונן רק את הפרשי השערוך. בנסיבות אלה, משתוקן המעוות, הוחלט להעיר הערה חמורה לעורך הדין ולהזהירו מפני התנהגות דומה בעתיד, אך הוחלט שלא למצות את הדין ושלא להעמידו לדין משמעתי. (החלטה מספר: את74/01)
חוקיות סעיפים "בהסכם סטנדרטי" בין קבלן לרוכשי דירות
עובדות:
בנוסח "הסכם סטנדרטי" בין קבלן לרוכשי דירות, מופיעים שני סעיפים לפיהם על הקונה לשלם בנוסף למחיר כמפורט:

"1. חלק יחסי מהאגרות, ההיטלים ותשלומי החובה ושכר טרחת עו"ד הקשורים לרישום הפרויקט כבית משותף, אם הוא יירשם כאמור, ולרישום הדירה על שם הקונה כיחידה נפרדת בבית משותף, אם החברה תחליט על פי שיקול דעתה לרשום את הפרויקט כבית משותף ו/או כבתים משותפים.

2. 1% ממחיר עלות הדירה בצירוף מע"מ כחוק, כהשתתפות בהוצאות מנהליות ומשפטיות של החברה בקשר להסכם זה. התשלום יבוצע במועד חתימת הסכם זה. כמו"כ ישא הקונה בהוצאות הכרוכות בחתימת יפוי הכח הנוטריוני המוזכר בהסכם זה".

שאילתא:

האם יכול עורך הדין של הקבלן לגבות את שכר טרחתו פעמיים הואיל ושכר טרחת עורך דין מאוזכר בסעיף 1 כחלק יחסי מהאגרות ההיטלים תשלומי החובה ושכר טרחת עורך הדין ואילו בסעיף 2 לנוסח ההסכם מופיע תשלום נוסף של 1% כהשתתפות בהוצאות מנהליות ומשפטיות של החברה.
החלטה:

נושא ההתקשרות בין הקבלן לבין הקונה באופן המתואר בפנייה אינו עניין של אתיקה מקצועית. יחד עם זאת, מובן שיש מקום ליתן גילוי מלא ללקוח בדבר הסכומים של שכר טרחה ואגרות שהוא צפוי לשלם.

עיסוק במקצוע עריכת דין בשילוב עם עיסוק במקצוע ראיית חשבון
העובדות:

עורכת הדין סיימה לימודי חשבונאות, כדי לקבל רשיון ראיית חשבון עליה להתמחות שנתיים בראיית חשבון. עורכת הדין מבקשת לשלב בין עיסוקה כעורכת דין להתמחות בראיית חשבון וזאת לפי מספר אפשרויות שילוב.

1. העסקה במשרד רואי חשבון כעורכת דין פעילה במחלקת מיסים החותמת על מסמכים היוצאים תחת ידה בתואר "עורכת דין", כשהם מודפסים על נייר הפירמה של חברת רואי החשבון. על פי אפשרות זו, עורכת הדין אינה מייצגת את לקוחות המשרד בבתי המשפט השונים, אלא פועלת בשמם מול רשויות המס, ייעוץ וכו', תפקידים שגם רואי חשבון עושים. 
2. העסקה במשרד רואי חשבון כעורכת דין פעילה במחלקת מיסים, בשילוב עם ייצוג המשרד בהליכים משפטיים שהמשרד צד להם. על פי אפשרות זו, עורכת הדין מבצעת פעולות המיוחדות למקצוע עריכת הדין (בניגוד למצב הקודם) של ייצוג בבתי המשפט. אולם אין המדובר בייצוג לקוחות המשרד, אלא בייצוג המשרד עצמו. לדוגמא כאשר מונה המשרד לכונס נכסים תגיש עורכת הדין תביעות כנגד חייבים בתיק הכינוס, תייצג הכונס כצד בהליכים השונים וכו'.
3. ביצוע התמחות במשרד רואי חשבון, והמשך עיסוק במקצוע עריכת הדין במסגרת משרד פרטי, הנותן שירותים משפטיים לגורמים חיצוניים, שאין בינם לבין לקוחות משרד ראיית החשבון בו היא מתמחה ולא כלום. במסגרת חלופה זו, עולה השאלה, האם ביכולתה לחתום בתואר "עורכת דין" על מסמכים היוצאים תחת ידה במהלך עבודתה כמתמחה בראיית חשבון.
שאילתא:

לגבי כל אחת מאופני השילוב – האם הוא מותר מבחינת כללי האתיקה של מקצוע עריכת דין.

החלטה:

1. משרד רואי חשבון אינו רשאי ליתן שירותים משפטיים שיוחדו לעורכי דין בהתאם לסעיף 20 לחוק לשכת עורכי הדין.


2. בהתאם לכללים המתגבשים עתה, גם לאחר שיבוטל האסור לעסוק כרואה חשבון, לא ניתן יהיה לפעול בו זמנית כרואה חשבון וכעורך דין באותו עניין או עבור אותו לקוח.
3. ממילא, לא תוכל הפונה לפעול כעורכת דין בעניינים בהם היא עוסקת כרואת חשבון ולא תוכל לחתום ככזו.
4. אם בכוונת הפונה לעסוק כעורכת דין בלבד, במתן ייעוץ למשרד רואי חשבון, אזי היא תהיה רשאית לחתום כעורכת דין במתן ייעוץ כאמור, אך לא בפנייה לצדדים שלישיים או בעבורם. בהליכים משפטיים שבהם המשרד צד, תהיה הפונה רשאית לייצגו כעורכת דין, ובלבד שאין היא עוסקת כלל כרואת חשבון.
הערת העורכת:

בתאריך ה- 15/7/02 ייכנס לתוקפו התיקון לסעיף 60 לחוק לשכת עורכי הדין, תשכ"א – 1961. במסגרת התיקון לא יהיו יותר עיסוקים האסורים קטגורית על מי שעוסק בעריכת דין אלא רק איסור הנובע מניגוד עניינים. סעיף 60(א) בנוסחו החדש קובע: "עורך דין לא יעסוק בעיסוק אחר בנסיבות שבהן עלול להיווצר ניגוד עניינים בין עיסוקו כעורך דין לבין העיסוק האחר." 
בהתאם לסעיף 60(ב) עומדת המועצה הארצית לאשר בימים אלו כללים הקובעים את הנסיבות בהן עלול להיווצר ניגוד עניינים אסור. כללים אלו שיקראו "כללי לשכת עורכי הדין (עיסוק אחר), טעונים גם אישור שר המשפטים ואישור ועדת חוקה, חוק ומשפט של הכנסת.
מומלץ לפונה להמתין עד לפרסום הכללים ולפעול לפיהם. בנוסף, כיוון שמדובר בראית חשבון עליה גם לפעול לפי הכללים החדשים העומדים להתפרסם לעניין עיסוקים נוספים של רואי חשבון. כללים אלו ייקראו "תקנות רואי חשבון (ניגוד עניינים ואי תלות כתוצאה מעיסוק אחר)."

החלטות ועדת הייעוץ לענייני פרסמת
דברי הקדמה:

מכוח כלל 3(ח) לכללי לשכת עורכי הדין (פרסמת), התשס"א – 2001 [להלן: כללי הפרסמת] הוקמה בלשכה ועדת ייעוץ לענייני פרסמת שבראשה יושב ראש ועדת האתיקה הארצית. 

כל עורך דין רשאי לפנות, בטרם פרסם, אל הועדה, כדי לקבל אישור מראש בדבר עמידת הפרסמת שהוא מבקש לפרסם, בתנאי כללי הפרסמת. 

להלן יובאו תמצית ההחלטות שניתנו בעקבות פניות של חברים אל ועדת הייעוץ לענייני פרסמת. ההחלטות להלן חולקו לפי צורות הפרסמת ותכני הפרסמת, שהיא האבחנה הנקוטה בכללי הפרסמת. 

צורות פרסמת אסורות:

· כתבת פרופיל מפורטת על משרד עורכי הדין במגזין פרסומי, כאשר הכתבה מטעם משרד עורכי הדין.
· מכתב הנשלח בדיוור ישיר בדואר או במסירה אישית.
הבהרות לגבי צורות פרסומת מותרות:

· פרסום מסמכי בי-דין שהגיש עורך הדין לבית המשפט באתר אינטרנט המספק מידע בתשלום בנושאי חוק ומשפט – מותרת.
· פרסום בעיתונות כתובה ייעשה רק במדורים שיוחדו לפרסומת עורכי דין.

תכנים אסורים של פרסומת:
· ציון במודעה שייעוץ ראשוני ניתן ללא תשלום.

· ציון כי עורך הדין שימש בעבר כתובע במשטרה מותר רק בפרסומת של אתר אינטרנט או במדריכים מקצועיים מסווגים.
· הנוסח הבא במודעה: "נפגעת בתאונת דרכים? מגיע לך הרבה כסף! טיפול וייעוץ חינם ע"י מיטב עו"ד."
           הערת העורכת: כל תוכן המודעה, למעט מספר הטלפון בתחתית, מהווה הפרה בוטה      

          של הכללים. זהו בדיוק סוג הפרסומת האסור על עורכי דין בהיותו מטעה ולא הולם 

          את כבוד המקצוע.

· ציון כי עורך הדין "מתמחה בתחום מסוים" או "מומחה בתחום מסוים."
· פרסומת, למעט פרסומת באתר אינטרנט, לא תכלול איורים או תמונות. ובכלל זה גם הוספת מסגרות מצוירות למודעה או איור של מאזני הצדק.

